पणजीः आरोशी वेळसांव हांगासरले चर्ची मुखा वयले सुवातेंतल्यान रेल्वे सिग्नला खातीर केबल घालपाक काल (बिरेस्तारा) थळाव्यांनी विरोध केल्ल्यान थंय कांय वेळ तणावाचें वातावरण निर्माण जालें. रेल्वे विकास निगम लिमिटेडाचो कंत्राटदार परवानगी घेनासतना आपणाक जाय थंय काम सुरू करता असो दावो थळाव्यांनी केलो. मजगतीं, आपणें ह्या कामा खातीर वेळसांव पंचायत, मुरगांव उपजिल्होधिकारी कचेरी तशेंच हेर संबंदितां कडल्यान योग्य ते दाखले घेतिल्ल्याचें कंत्राटदार कंपनीचे उपवेवस्थापक अन्वर बादशाह हांणी सांगलें. ह्या प्रकरणांत वेर्णें पुलिसांनी मध्यस्तीचो मार्ग काडिल्ल्यान तणाव निवळ्ळो.
 वेळसांव वाठारांतल्यान रेल्वे मार्ग दोट्टीकरणाक विरोध आसा. ताका लागून थंय रेल्वेच्या कंत्राटदारांक कामां करता आसतना थळाव्यांच्या विरोधाक सामकार वच्चें पडटा. रेल्वे विभागाचो रेल मार्ग जे जमनींतल्यान गेला ती आमच्या पुर्वजांनी रेल्वेक दिल्या. रेल मार्गा कुशीक आशिल्ली सुवात भाटकाराची आसा. थंय कसलेंय काम करतना भाटकाराची परवानगी घेवपाची गरज आसा. पूण रेल्वे तशें करिनासतना मनमानीपणा करीत आशिल्ल्याचो दावो थळावे लोक करतात.
 बिरेस्तारा सकाळीं सिग्नल केबल घालपा खातीर रेल्वे विकास निगमाच्या कंत्राटदाराचें कामगार आनी अधिकारी आयले. तांणी थंय खणपाचें काम सुरू केले उपरांत थळाव्यांनी एकठांय जावन तांकां विरोध केलो. ताका लागून वेर्णें पुलिसांक थंय धांव घेवची पडली. थंय सिग्नला खातीर केबल घालपाच्या नांवा खाला रेल्वे दोट्टीकरणाची तयारी करीत आशिल्ल्याचो दावो थळाव्यांनी केला.
 मजगतीं, हे केबल 25 वर्सां पयलीं घाल्ले. ते पोरणें जाल्ल्यान नवे केबल घालतात. नवे केबल घाले ना जाल्यार फुडारांत समस्या निर्माण जावपाची शक्यताय बादशाह हांणी उक्तायली. पूण ज्या वाठारांतल्यान केबल व्हरतात थंय सावन पावसाच्या उदकाचो निचरो जाता. थंय जर खणपाचें काम करून केबल घातले जाल्यार पावसाच्या दिसांनी उदकाचो निचरो जायनासतना थंय उदक सांचून उरपाची भिरांतूय थळाव्यांनी उक्तायली.
 ह्या प्रकरणांत पुलीस निरिक्षक डायगो ग्रासियस हांणी लक्ष घालून मदलो मार्ग सादपाचो यत्न केलो. उपरांत थळाव्यांनी, पुलिसांनी आनी निगमाच्या अधिकाऱ्यांनी पळोवणी केली. ह्या प्रकरणांत सगल्यांचे संमतीन उपाय काडटले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 